b'\n_START_ARTICLE_\nSebastjan Vrhovnik\n_START_SECTION_\n\xc5\xa0olanje\n_START_PARAGRAPH_\nZ letom 1986 je za\xc4\x8del obiskovati ni\xc5\xbejo glasbeno \xc5\xa1olo v Kamniku, in sicer pouk klavirja pri prof. Mariji Holcar. Pod njenim mentorstvom se je udele\xc5\xbeeval regionalnih in dr\xc5\xbeavnih tekmovanj ter se z njih vra\xc4\x8dal s priznanji in nagradami. Po zaklju\xc4\x8deni Srednji glasbeni in baletni \xc5\xa1oli (splo\xc5\xa1na teoretska smer, 1997; petje, 2003) se je vpisal na Akademijo za glasbo v Ljubljani, kjer je na Oddelku za glasbeno pedagogiko leta 2004 diplomiral z zborovskim koncertom pod mentorstvom doc. Marka Vatovca. Svojo profesionalno pot je usmeril v \xc5\xa1tudij zborovskega dirigiranja v razredu prof. Johannesa Prinza na Univerzi za glasbo in upodabljajo\xc4\x8de umetnosti v Gradcu (Avstrija), ki ga je z odliko zaklju\xc4\x8dil leta 2008, danes pa ga nadaljuje na magistrski stopnji. Od leta 2006 je asistent za zborovsko dirigiranje na Akademiji za glasbo v Ljubljani, od leta 2009 pa hkrati dirigent Akademskega pevskega zbora Tone Tom\xc5\xa1i\xc4\x8d Univerze v Ljubljani.\n_START_SECTION_\nCantemus\n_START_PARAGRAPH_\nJeseni 2000 je za nadaljnih 6 let prevzel vodenje Me\xc5\xa1anega pevskega zbora Cantemus iz Kamnika, s katerim je na dr\xc5\xbeavnem zborovskem tekmovanju Na\xc5\xa1a pesem v Mariboru \xc5\xbee v prvih zamahih \xe2\x80\x93 v letih 2001 in 2003 \xe2\x80\x93 osvojil zlati plaketi, kar uvr\xc5\xa1\xc4\x8da njegov ansambel v sam vrh slovenskega zborovskega poustvarjanja. Ob tem mu je leta 2001 \xc5\xbeirija dodelila tudi posebno nagrado \xe2\x80\x93 nagrado za najbolj perspektivnega zborovodjo tekmovanja. Leta 2004 je z MePZ Cantemus posnel zgo\xc5\xa1\xc4\x8denko z naslovom\xc2\xa0\xc2\xbbMost\xc2\xab. Julija 2005 se je z MePZ Cantemus udele\xc5\xbeil mednarodnega zborovskega tekmovanja v Spittalu (Avstrija), kjer se je zbor uvrstil na drugo mesto ter prejel posebno nagrado publike._NEWLINE_Z MePZ Cantemus je aprila 2006 na mednarodnem tekmovanju v Mariboru dosegel 3. mesto, poleg tega pa je dobil \xc5\xa1e priznanje za najbolj\xc5\xa1o izvedbo obvezne skladbe Jesen svatuje Sama Vrem\xc5\xa1aka in posebno nagrado za najbolj\xc5\xa1i slovenski zbor. Junija pa je prav tako z MePZ Cantemus iz Kamnika na mednarodnem tekmovanju v Mernesu v Nem\xc4\x8diji dosegel 1. mesto.\n_START_SECTION_\nUPZ Slovenije Emil Adami\xc4\x8d\n_START_PARAGRAPH_\nMed letoma 2003 in 2008 je vodil U\xc4\x8diteljski pevski zbor Slovenije \xc2\xbbEmil Adami\xc4\x8d\xc2\xab, katerega naloga je poleg poustvarjanja glasbenih del tudi skrb za permanentno izobra\xc5\xbeevanje glasbenih pedagogov iz vse Slovenije. Na regijskem tekmovanju pevskih zborov, v novembru 2004, je zbor prejel zlato plaketo in posebno priznanje za najbolj\xc5\xa1o izvedbo skladbe, napisano od 20. stoletja do danes. Na prvem mednarodnem tekmovanju u\xc4\x8diteljskih pevskih zborov Evrope v Ostr\xc3\xb3wu Wielkopolskem v oktobru 2006, je U\xc4\x8diteljski pevski zbor Emil Adami\xc4\x8d osvojil prvo mesto. Na mednarodnem zborovskem tekmovanju v Bad Ischlu (Avstrija) so istega leta zasedli 1. mesto in posebno priznanje za izvedbo skladbe Pie Jesu Ambro\xc5\xbea \xc4\x8copija. Leta 2008 so na mednarodnem zborovskem festivalu v Ohridu (Makedonija) dobili posebno priznanje za visoko umetni\xc5\xa1ko izvedbo programa.\n_START_SECTION_\nAPZ Tone Tom\xc5\xa1i\xc4\x8d\n_START_PARAGRAPH_\nPod vodstvom Sebastjana Vrhovnika je APZ Tone Tom\xc5\xa1i\xc4\x8d osvojil \xc5\xbee kar nekaj odli\xc4\x8dij: julija 2010 je na mednarodnem festivalu v \xc5\xa1panskem Cantonigrosu osvojil dve 2. mesti (v kategorijah me\xc5\xa1anih zborov ter ljudskih skladb), oktobra istega leta pa na mednarodnem tekmovanju Rimini v Italiji 1. mesto v kategoriji me\xc5\xa1anih zborov, 1. mesto v kategoriji ljudskih skladb in Veliko nagrado mesta Rimini. Aprila 2011 se je zbor udele\xc5\xbeil mednarodnega tekmovanja v Corku na Irskem, kjer je osvojil 1. mesto v kategoriji me\xc5\xa1anih zborov in posebno nagrado Heinrich Sch\xc3\xbctz Perpetual Trophy za skladbo \xe2\x80\x9cDie Mit Tr\xc3\xa4nen S\xc3\xa4en\xe2\x80\x9d Heinricha Sch\xc3\xbctza. Julija 2012 je v avstrijskem Spittalu prejel prvo nagrado v kategoriji umetne pesmi ter drugo v kategoriji ljudske pesmi, avgusta istega leta pa je v Arezzu zmagal na tekmovanju Polifonico, prejel Grand Prix Arezzo ter se s tem uvrstil v finale za Grand Prix Evrope.'